**Обща информация за българското председателство на ИТМ**

Българското председателство на Инициативата „Три морета“ през 2021 г. е логично продължение на досегашното участие на страната ни в този регионален икономически формат, което датира от самото му стартиране през 2016 г.

Главната цел на процеса е преодоляване на съществуващите пропуски в транспортната, енергийна и цифрова свързаност между държавите от региона на „Три морета“, чрез активизиране на бизнес-контактите и търговския обмен в трансграничен план, което да доведе до засилен икономически ръст и повишаване на качеството на живот и благосъстоянието на хората.

На Срещата на върха в Талин през октомври 2020 г., България пое домакинството от Естония и през 2021 г. ще бъде шестият поред домакин на Среща на високо равнище на Инициативата. Домакинството отговаря на национални интереси на страната ни.

Българското домакинство на ИТМ ще се придържа към принципа на приемственост с досега постигнатите резултати и направеното от Естония.

Процесът на подготовка на България за домакинството на ИТМ през 2021 г. започна с приемането на две важни решения на българското правителство: с първото беше одобрено участието на Българската банка за развитие /ББР/ в Инвестиционния фонд на ИТМ с вноска от 20 млн. евро, а с второто за Национален координатор от българска страна на Инициативата „Три морета“ бе определена вицепремиерът и министър на външните работи Екатерина Захариева.

Междуведомствена работна група беше създадена, на ниво заместник-министри от компетентните български министерства, която провежда редовни заседания.

През декември 2020 г. Българската банка за развитие приключи процедурата по присъединяване към Инвестиционния фонд на ИТМ, с което вече е официално акционер с вноска от 20 млн. евро. Инвестиционният фонд е ключов инструмент за реализирането на инфраструктурните проекти в рамките на ИТМ. В него вече са поети ангажименти. Той ще финансира одобрените проекти, предложени от страните-участнички в Инициативата за над 1 млрд. евро.

Консолидирането на този фонд е един от приоритетите на българското домакинство на Инициативата.

България е представила за реализиране в рамките на ИТМ четири проекта:

- разширяване на газовото хранилище в с. Чирен;

- възстановяване на проектните параметри на ж.п. линията Русе-Варна;

- изграждане на тунел под прохода „Петрохан“;

- изграждане на магистрала „Черно море“ /Бургас – Варна/.

Обсъжда се и представянето на още проекти като Цифровизация на железопътните мрежи на страните от инициативата и изграждането на нов мост над Дунава.